Stockholm. Samtidig med den internationale MeToo-bevægelse ruller verden over, fremsætter den svenske regering et lovforslag, som forbyder sex med en person, som ikke udtrykkeligt har sagt ja eller aktivt udtrykker ønsker om at deltage.

- Sex skal være frivilligt, og er det ikke frivilligt, så er det ulovligt, siger den socialdemokratiske statsminister, Stefan Löfven.

Löfven, vicestatsminister Isabella Lövin og justitsminister Morgan Johansson præsenterede søndag lovforslaget på et fælles pressemøde.

De lovændringer, der lægges op til, vil betyde, at flere handlinger kommer til at blive regnet som værende voldtægt, og at strafferammerne forhøjes.

- Men loven er også et værktøj, som skal bidrage til at ændre holdninger og vurderinger i vort samfund, siger Löfven.

Loven om samtykke vil ifølge den svenske regering medføre øget tydelighed, så en person i hvert nyt moment af sexakten siger eller viser vilje til at være med.

/ritzau/TT